**Neville Johnson: Hallani szellemben**

**4. Akadályok**

**4Mózes 12:6-8** verseket fogjuk olvasni. Azt mondja Isten beszéde:

„*És monda: Halljátok meg most az én beszédeimet. Ha valaki az Úr prófétája közöttetek, én megjelenek annak látomásban, látásban, vagy álomban szólok azzal. Nem így az én szolgámmal, Mózessel, aki az én egész házamban hű. Szemtől szemben szólok ővele, és nyilvánvaló látásban, nem homályos beszédek által, hanem az Úrnak hasonlatosságát látja.”*

Ez egy nagyon fontos igeszakasz, amikor azt mondja, hogy szemtől szemben beszélek Mózeshez, tehát szemtől szemben lát engem, nem homályosan, hanem úgy, ahogyan én vagyok. Nagyon fontos megjegyeznünk, amit itt mond az Ige. Mert azt mondja, hogy a prófétákhoz látomásokban és álmokban beszélek, de Mózessel nem így szólok, nem így beszélek, mert ő hűséges - vagy egy másik szóval, amit az eredetiben használ, hogy engedelmes. Tehát ő engedelmes az én házam iránt. Bármit, amit mondtam neki, bármit, amit adtam neki, mindenben engedelmes volt. És a **Zsidókhoz írt levél 3:2**-ben olvashatunk arról, hogy Mózes mennyire hűséges, tehát engedelmes volt mindenben. Bármit rendelt neki az Úr, ő mindent megcsinált. Mindenben engedelmes volt. Tehát a Zsidókhoz írt levélben olvashatunk erről, amit a 4Mózesben olvastunk, hogy: Nem úgy beszélek Mózessel, mint általában a prófétákkal, mivelhogy mindent, amit mondok neki, ő megcselekszi. Ezért ővele szemtől szemben szólok. Úgy hallja az én hangomat, mint ahogy ember hallja a másik ember hangját, és úgy lát engem, mint ahogy a barátját látja az ember, tehát szemtől szemben.

Amikor most ezeket a dolgokat tanulmányozzuk, a szellemi hallást és látást, akkor kapcsolatról beszélünk. És ennek a fontosságáról, a kapcsolat fontosságáról. Tehát nem igazán ajándékokról beszélünk, mert mozdulhatunk és cselekedhetünk Isten ajándékaiban úgy, hogy mégsem ismerjük igazán az Urat. Lehet, hogy nagyon pontosan használjuk az ismeret beszédének ajándékát, és prófétálunk, és gyógyítunk betegeket, de lehet, hogy emellett nem is ismerjük igazán az Urat, mert ezek pusztán csak ajándékok. És semmi közük nincs a kapcsolathoz. Azt mondja az Igében, hogy a prófétáknak ajándékai azok, hogy álmokat álmodnak, látomásokat látnak. És még a prófétai szolgálat is lehet ilyen. Lehet, hogy próféta vagy, prófétai elhívásod van, és álmokat és látomásokat kapsz, és óriási kijelentéseket az Úrtól, és lehet, hogy mégsem ismered az Urat. Nem jársz az Úrral napi szinten.

De azt mondja az Ige, hogy Mózes teljesen más volt az Úr előtt, mert ő élő kapcsolatban volt Istennel, és ennek a kapcsolatnak az alapja az Úr iránti engedelmesség volt. Azt mondta: „Az én házamban mindenben hűséges volt.” És az a hűséges szó egyenlő az engedelmes kifejezéssel. Tehát bármit, amit kértem tőle, abban engedelmes volt, ezért én teljesen másképp viszonyulok őhozzá. Nem érdekes ez? Én másképp viselkedek vele, tehát többet kap tőlem, mint amit az ajándékokon keresztül kaphatna. Mert személyesen fogok hozzá közeledni és kapcsolódni. Szemtől szemben fog engem látni, és a saját számból fogja hallani a dolgokat. Mert ő más. Ezért nagyon fontos megértenünk, hogy ebben a sorozatban mi kapcsolatról beszélünk, és nem ajándékokról. És ehhez újra és újra vissza kell térnünk.

Most pedig beszéljünk a süketség szelleméről. A süketség szelleme. A **Márk 9:25**-ben azt látjuk, hogy Jézus kiűzi egy fiúból a süketség szellemet. És abban a pillanatban, amint kiűzi ezt a szellemet abból a gyermekből, az a személy elkezdett beszélni és hallani. Ez igaz lehet a szellemi vonatkozásban is.

A **Máté 13:15** azt mondja, hogy:

*„Megkeményedett ennek a népnek a szíve. Az ő füleikkel nehezen hallottak, és a szemeiket becsukták, behunyták.”*

Az **Ésaiás 29:10** pedig azt mondja: „*Az Úr kiárasztotta rátok a mély álom szellemét; látván ne lássatok, hallván ne halljatok*.” Ez egy szellem, amely egy mély álomnak a szelleme.

**János 12:40**

*„Megvakította az ő szemeiket, és megkeményítette az ő szívüket, hogy ne lássanak és ne értsenek az ő szívükkel.”*

Pál apostol nagyon világosan mondja ezt, mert ő megértette, hogy mit jelent ez. Hogy egy szellemi lény okozhat szellemi vakságot és szellemi süketséget. Ő ezt értette jól, hiszen írt erről a Korinthusi levélben. A **2Korinthus 4:4**-ben azt mondja: *Akiben e világ istene* – tehát sátánról beszél, aki szellem – *megvakította a hitetlenek elméjét, hogy ne lássák az Evangélium világosságát*. Tehát ne értsék ezt, ne hallják meg, ne kaphassák meg. Tehát meg kell értenünk azt, hogy hogyan, vagy miért történhet az, hogy valaki szellemileg megsüketül. Most nem természetes süketségről beszélek, hanem szellemi süketségről. Hogyan válunk mi szellemileg süketté, hogy egyszerűen nem tudjuk meghallani, nem vagyunk képesek meghallani Isten hangját, nem vagyunk érzékenyek az Ő hangjára? A szellemi süketség akkor fordulhat elő, ha hallunk Istentől, de folyamatosan nem engedelmeskedünk neki. Folyamatosan halljuk Őt, anélkül, hogy engedelmeskednénk az Ő szavának. Egy idő után átlépjük a határvonalat, és akkor a szellemi süketség belép az életünkbe, és utána pedig már nem tudunk tisztán, világosan hallani az Úrtól. Több ilyen esetet is találunk az Igében. Jézus maga illusztrálta ezt az egyik esetben, amikor meggyógyított egy vak embert. Nagyon-nagyon érdekes ez, már korábban megnéztük ezt. De nézzük meg ezt a szellemi süketség vonatkozásában.

A **Márk 8:22**-ben azt mondja az Ige, hogy Jézus Bethsaidába ment, és egy vakot vittek hozzá, és kérték Őt, hogy illesse, tehát érintse meg és gyógyítsa meg. Azt mondja a **23**-as vers, hogy megfogta a vaknak a kezét, és kivezette a falun kívül. A szemeibe köpve és kezeit rátéve megkérdezte, hogy lát-e valamit. Félig-meddig elkezdett látni. Jézus megint tett valamit, és megint megkérdezte, hogy lát-e. Aztán pedig elküldte őt úgy, hogy azt mondta neki: Ne menj vissza abba a faluba! **26**-os vers: És ne mondd el senkinek sem abban a faluban, vagy abban a városban, hogy mit tettem veled! Miért tette ezt Jézus? Először is azért, mert ahol ez történt, Bethsaidában, korábban a szolgálata során Jézus már járt itt, és a Biblia azt mondja, hogy nagyon sok jelet és csodát cselekedett úgy annyira, hogy azt mondta Jézus, ha Szodomában és Gomorában ilyen csodák történtek volna, megtértek volna a bűneikből. De ez a város, Bethsaida visszautasította azt a világosságot és igazságot, amit Isten hozott hozzájuk. Tehát Bethsaida egy olyan város volt, ahol már járt korábban Jézus, és nagy ébredést hozott volna abba a városba, de az a város egyszerűen nem fogadta el, amit Jézus mondott, visszautasították azt, tehát nem engedelmeskedtek az Ő szavának.

Most újra visszament ebbe a városba, és ebből a városból jön ez az ember, aki vak. És ő tulajdonképpen szimbolizálta azt, hogy mi történik abban a városban szellemben azokkal az emberekkel. Ők szellemben voltak vakok, és szellemben voltak süketek. Nagyon fontos megértenünk ezt. Jézus nem tudta meggyógyítani a városon belül azt az embert. A Biblia azt mondja, hogy a városon kívül kellett vinnie, mielőtt imádkozott volna érte, vagy meggyógyította volna. És még így is nehéz volt meggyógyítania, mert kétszer kellett imádkoznia, mire meggyógyult. Ennyire nagy volt a sötétség, ennyire nagy volt a vakság, ami Bethsaida városát ellepte. És aztán végül Jézus megtiltotta neki, hogy visszamenjen abba a városba, és elmondja bárki másnak, hogy mi történt. Mivel ez a város szellemileg süket volt, és szellemileg vak volt. Ez a város többé nem kaphatott világosságot és igazságot.

Látod, amikor egyszer szellemi süketségbe esünk, amikor folyamatosan beszél hozzánk Isten, halljuk az Ő hangját, de visszautasítjuk annak megcselekvését, és nem reagálunk erre, és nem engedelmeskedünk Neki, egy idő után, amikor ezt folyamatosan tesszük, végül Isten abbahagyja, hogy beszéljen vagy szóljon hozzánk. És akkor bezárulnak a füleink. Itt most keresztényekről beszélünk, és nem meg nem tértekről, tehát keresztényekre vonatkozik ez. Ez egy új szellemi alapszabályhoz vezet bennünket. Nagyon szeretném, ha ezt megértenénk. Amikor létrejön ez a süketség, akkor egy olyan alapszabály következik, amit Ezékielnél olvashatunk az Ezékiel 14:3-ban:

**Ezékiel 14:3-4**

*„Embernek fia! Ezek a férfiak fölvették bálványaikat szívükbe, és vétkeik botránkozását orcáik elé állították. Vajon engedjem-é, hogy megkérdezzenek engem? (****14****) Ezokáért szólj velük, és mondjad nékik: Ezt mondja az Úr Isten: Valaki az Izrael házából bálványait szívébe fölveszi, és vétkének botránkozását teszi orcái elé, és megy a prófétához: Én, az Úr felelek meg annak én magam által bálványainak sokasága miatt;”*

Ez egy nagyon érdekes igeszakasz. Tehát amikor mi visszautasítjuk, hogy megtegyük azt, amit Isten akar, halljuk, de nem tesszük azt, amit Isten mond, nem engedelmeskedünk annak, nem reagálunk erre, ez biztos jele annak, hogy valami más történik az életünkben. Tehát ha engedetlenségben vagyunk, akkor nagyon könnyen beléphet egy bálványimádás az életünkbe. Akkor Isten a szívünk bálványai szerint válaszol meg nekünk. Egyszerűen fogalmazva ez azt jelenti, hogy már nem Istentől kezdünk el hallani, hanem egy más szellemtől. Nem Isten Szellemétől. Azt mondta: Amikor a prófétához jönnek, és választ akarnak, aszerint a bálvány szerint fogok válaszolni, ami a szívükben van. Tehát amikor visszautasítjuk azt, hogy meghalljuk, amit Isten mond nekünk és visszautasítjuk, hogy megcselekedjük azt, akkor olyan bálványimádás jöhet be az életünkbe, ami azt jelenti, hogy valami mást helyezünk az életünkben az Úr elé. És akkor valami történik, már többé nem hallhatunk Istentől, de sajnos, más szellemektől igen. Ez nagyon negatívnak hangzik, de sajnos, erről is beszélnünk kell, mert ez egy nagyon fontos része a dolgoknak.

Van egy nagyon fontos betekintés Akháb király életébe a **2Királyok 22**-ben. Akháb több prófétát fogadott maga mellé, akik jó dolgokat prófétáltak neki. Olyan dolgokat, amiket hallani akart. De volt egy másik próféta is, Mikeás próféta, aki mindig az igazságot mondta neki, és sosem szeretett tőle hallani, mert mindig az Úr szavát mondta, és mindig negatívat prófétált neki, hogy pl.: - Akháb, rossz irányba mész, letérsz az Úr útjairól! Nagyon egyenesen beszélt neki arról, amit Isten mondott neki. Most Akháb abban a helyzetben volt, amikor ténylegesen Istentől akart hallani, hogy elmenjenek-e egy csatába a szíriaiak ellen, avagy sem. Tehát az asszírokat megtámadják-e, vagy sem. Tudni akarta, hogy Isten velük van-e, vagy sem. Mert, ha nem, akkor nagy bajba kerülhet. Szóval, odamegy a sok próféta hozzá, és kérdezi tőlük: Az Úr velem lesz ebben? Azt mondták: Igen, az Úr jóindulata veled van. Ha felmész a csatába, Isten veled lesz! De egy kicsit gyanús neki már az, hogy mit prófétálnak ezek a próféták. Azt mondta: Mindig jó dolgokat prófétálnak ezek nekem, de van itt egy fickó, aki biztos, hogy az igazságot fogja mondani, mert ő Isten igaz prófétája. Szóval, végül odamegy ehhez a másik fickóhoz, Mikeáshoz, és azt mondja neki: Mondd el nekem az igazat! Menjek föl a csatába? Ő mindig az Úrnak az igazságát mondta, de most ez a próféta hazudik neki. Érdekes szituáció.

**1Királyok 22:15** szerint Mikeás azt mondja: Igen, menj föl, járj szerencsével, az Úr kezébe adja a királynak az ellenséget. De Akháb kételkedik: Oké, akkor mi a teljes igazság? Erre ezt válaszolja Mikeás: Hát, veszíteni fogsz, és elpusztítanak! Nagyon érdekes helyzet ez. És aztán mondott egy olyan dolgot neki a próféta, ami elég nagy betekintést ad a számunkra, hogy mi is történt itt a valóságban. A próféta azt mondta neki: Akháb, figyelj rám! Mivel ez a próféta látott valamit a mennyben, ezt mondta: Akháb, elmondom neked, hogy mit láttam.

**1Királyok 22:19-23**

„*És monda Mikeás: Azért halld meg most az Úr beszédét: Látám az Urat az Ő székében ülni, és az egész mennyei sereget az Ő jobb és bal keze felől mellette állani*.” Tehát az Úr elvitt engem a mennybe, láttam ott az angyalokat, láttam az Urat, és Isten dicsősége és az Ő jelenléte ott volt. **20**-as vers: „*És monda az Úr: Kicsoda csalja meg Ahábot, hogy felmenjen, és elvesszen Rámot-Gileádnál? És ki egyet, ki mást szól vala hozzá*. Tehát, hogy harcoljon a Gileádnál? (**21**) *Akkor előjöve egy szellem, aki az Úr eleibe álla, és monda: Én akarom megcsalni őt. Az Úr pedig monda néki: Miképpen?* (**22**) *És felele: Kimegyek, és hazug szellem leszek minden ő prófétáinak szájában.* Hát eléggé szokatlan ez, nem? *Akkor monda az Úr: Csald meg és győzd meg; menj ki, és cselekedj úgy*. (**23**) *Ímé, az Úr a hazugságnak szellemét adta mindezeknek a te prófétáidnak szájába; és az Úr szólott veszedelmes dolgot ellened.”*

Miért történt ez meg Akhábbal? Isten az ő szívének bálványai szerint válaszolt neki. Mert nem akart hallgatni Istenre, mindig csak azt akarta hallani, amit ő akart tenni. És az ő prófétáitól is mindig azt akarta hallani, amit ő akart. És mindig megerősítést akart kapni arra, ami az ő szíve-vágya volt csupán. Hányan vannak Krisztus Testében, akik ugyanezt csinálják ma? Valamit akarnak csinálni, aztán mennek a prófétákhoz, és megpróbálnak kikényszeríteni belőlük egy megerősítést. Valami olyat, amit ők akarnak maguk csinálni. És aztán jön egy Ige, egy szó, egy prófécia. Azt mondják, hogy: Ó, ez nem egyezik az én szellememmel, tehát ezt én nem akarom. De ez csak azért van, mert az ő saját szívük vágyainak nem felel az meg. És akkor Isten végül azt mondja: Oké, beszélni fogok hozzád, de egy hazug szellem által lesz, és be leszel csapva.

Látod, hogy miért ennyire fontosak az alapok? Már a kezdet kezdetétől ezt a megfelelő helyre kell tennünk. Mert ha mi Istentől akarunk hallani, akkor először is el kell határoznunk a szívünkben, hogy engedelmeskedni fogunk Neki. Miért akarunk egyébként is hallani Istentől? Miért akarunk Istennel járni? A saját céljainkért? Azért, hogy megáldjon bennünket, vagy az Ő céljaiért? Óriási nagy különbség van a kettő között. Ha Istentől akarunk hallani, akkor el kell határozni a szívünkben, hogy akarunk majd Neki engedelmeskedni. Ez nagyon alapvető ezekben a tanulmányokban. Ha ezt nem tesszük rendbe, akkor mindent elronthatunk. És akkor igenis, be lehetünk csapva. És lehet, hogy bekerülsz te is abba a karizmatikus jellemző szokásba, hogy mindig mész, hogy kapj egy próféciát, mindig próbálsz keresni valamit, ami beleillik abba, amit te szeretnél csinálni. És elmész egyik konferenciáról a másikra, ilyen prófétai konferenciára, olyan prófétai konferenciára, hogy kapj valami olyat, ami beleillik abba a helyzetbe, ami téged érdekel, amit te szeretnél igazából. Isten azt mondja ilyenkor, hogy: Én fogok hozzád szólni, de mégsem az én Szellememtől lesz ez. Ez egy nagyon-nagyon fontos alapszabály.

Tehát alapvetően ez az első elvárás: Isten azt várja tőlünk, hogy teljes mértékben átadjuk magunkat Istennek. Teljesen adjuk át a szívünket, az életünket Neki. Az Ő céljaiért kell léteznünk. És ez az alapja annak, ha kapcsolatban akarunk Vele lenni, hogy azért létezzünk, amit Ő akar. És ez természetesen magával vonja azt, hogy egy bizonyos szintű elkötelezettségre van szükségünk az Úr iránt. Emlékeztek még, az Újszövetségben gyakran látunk olyat, amikor a levelek írását úgy kezdik – például a **Jakab 1:1**-ben azt mondja - *Jakab, Istennek és az Úr Jézus Krisztusnak szolgája*; **2Péter 1:1**-ben: *Péter, Isten szolgája*; **Júdás 1:1** - *Júdás, Jézus Krisztus szolgája*; **Titus 1:1** - *Pál, Isten szolgája*. Így használták a bemutatkozásukat, hogy jelezzék ezzel azt, hogy milyen kapcsolatban állnak az Úr Jézus Krisztussal. Minden zsidó, aki meghallotta ezt a kifejezést, pontosan tudta, hogy ez mit jelent. Amikor azt mondta: Én, Pál, Jézus Krisztus szolgája vagyok.

Tudod, mit jelent Isten szolgájának lenni? Mi is sokszor mondjuk: Á, Isten szolgái vagyunk. De abban az időben nem igazán ugyanazt jelentette ez a kifejezés. Sokkal mélyebb volt ennek a kifejezésnek a jelentése, és minden zsidó, aki hallotta ezt a kifejezést, pontosan tudta, mit jelent ez. Ma pedig elhangzik ez, és nem is jelent igazából semmit számunkra, mert ennek a kifejezésnek a jelentősége elveszítette az igazi jelentését. A „szolga” kifejezés az Ószövetségben és az Újszövetségben is két jelentéssel bír. Két külön görög szót használ erre az Ige, és két külön héber kifejezés is van erre, hogy kifejezze, milyen szolgáról beszél. Az egyik héber kifejezés arra vonatkozik, hogy van egy felfogadott szolga, ez a: „száhír”. Van egy másik szó is a héberben, az „ébed” kifejezés, ami azt jelenti, rabszolga. Két teljesen különböző szolgáról beszél, ami két különböző kapcsolat-formát jelent. A görögben ugyanígy megvan az eltérés. Az Ószövetségben és az Újszövetségben ugyanazt látjuk, a görögben az egyik kifejezés a „diakonosz”, ami a diakónusnak felel meg, egy olyan szolgálónak, mint aki maga szolgál, a másik kifejezés pedig a dülosz, ami a rabszolgát jelenti. Különbséget kell tennünk a kettő között, mert az eredeti nyelvben is különbséget tesz az Ige a kettő között. Látod, a „rabszolga” kifejezés teljesen eltér attól, ami a „szolga” kifejezés.

A **2Mózes 21**-ben a **2.** verstől a **6**-ig kifejezi, mit jelent rabszolgának lenni. Azt mondja az Ige: *Ha héber szolgát vásárolsz, hat esztendeig szolgáljon, a hetedikben pedig szabaduljon fel, ingyen.* Tehát a hetedik évben csak akkor tarthattad meg a szolgát, hogyha ő magától szolgává akart válni. Tehát hatéves szolgálata után szabaddá kellett tenni a szolgát. Azt mondja a **3**-as vers:

*Ha egyedül jött, egyedül is menjen el. Ha feleséges ember, menjen el vele a felesége is.*

**4.** *Ha az ő ura adott neki feleséget, és ez fiakat vagy leányokat szült neki, az asszony a gyermekeivel együtt legyen az ő uráé, ő pedig egyedül menjen el.*

**5.** *De ha a szolga azt mondaná, szeretem az én uramat, a feleségeimet és a fiaimat, nem akarok felszabadulni, -* amikor ezt kimondta a szolga, akkor valami megváltozott.

**6.** *Akkor vigye őt az ő ura a bírák elé, és állítsa az ajtóhoz, vagy az ajtófélhez, és az ő ura fúrja által az ő fülét árral, és szolgálja őt mindörökké.*

Amikor a bíróság elé vitték az ügyet, amikor odaállították az ajtófélhez, és átfúrták a fülét ennek a szolgának, akkor nem csak egy picike kis tűvel szúrták át, hanem egy több mint fél centi átmérőjű árral úgy, mint egy szöggel. Ez egy darab fa volt, amit átütöttek a fülén, és egy lyukat fúrtak a fülén. Tehát több, mint egy fél centis lyuk keletkezett a fülén ennek az embernek. Átütötték azt. Azt mondja az Ige, hogy a bírák elé vitték, és odaállították az ajtóhoz vagy az ajtófélfához, hogy az ő ura fúrja át a fülét árral, és szolgálja őt mindörökké. Így vált valaki rabszolgává. Onnan tudta bárki, hogy ő rabszolga, hogy át volt fúrva a füle. Amikor egy szolga azt választja, hogy rabszolgává válik, egy teljesen új, egy más odaszánás történik. És innentől fogva vannak bizonyos elvárások, amiknek meg kell felelni.

Általánosságban egy szolga, aki nem rabszolga volt, hanem úgy dolgozott, mint béres, az kapott fizetést. Tehát hat éven keresztül szolgált, mint amikor ma leszerződik valaki és egy munkahelyen dolgozik, és megfizetik, van szabadsága, szabadideje. És ez a szolga azt tehetett a szabadidejében, amit csak akart. Ahhoz mehetett férjhez, vagy azt vehetett el felségül, akit csak akart. Bármikor fölmondhatott, és elmehetett egy másik helyre is szolgálni. Tehát, ez volt a szolga, mint béres szolga jellemzője.

De a rabszolga sorsa teljesen más volt. Neki soha nem volt szabadideje, ő állandó szolgálatban állt. A nap 24 órájában, az év 365 napján. Másodsorban nem kapott fizetést, nem fizetésért szolgált. Nem volt saját pénze, nem rendelkezett saját pénzzel. Nem volt semmilyen tulajdona, semmit nem birtokolt. Mindene csak annyi volt, amennyit a gazdája adott neki. Nem voltak saját jogai, és csak azt vehette el feleségül, és csak ahhoz mehetett feleségül, akit az ura választott neki. És engedelmeskednie kellett állandóan, kérdés nélkül. Érzitek már a különbséget a két kapcsolat között? A rabszolga is rendelkezett bizonyos privilégiumokkal, tehát kiváltságokkal, mert az ő mestere fogadalmat tett, hogy gondját fogja viselni egész életében. A feleségére is, és az egész családjára gondot visel. Minden, amire csak szüksége van a megélhetéséhez, az ő mestere biztosítja az ő számára. És megvédelmezi, akár a saját élete árán is. Ez a különbség a két kapcsolat között.

Te lehetsz az Úrnak csak béres szolgája, de lehetsz az Úrnak rabszolgája is, attól függően, hogy mennyire szántad oda magad neki. A rabszolga – bármi, amije volt, bármi, ami a tulajdonában állt – mindent odaadott az ő mesterének, az ő urának. Ez egy teljesen másféle kapcsolat, más típusú kapcsolat. Abban az időben egy rabszolga nagyon sok és nagy felelősséget kapott, és hozzá nagy hatalmat is. Te akarsz hatalmat? Ahhoz az Úrral egy teljesen másfajta kapcsolatban kell lenned. Tehát, ahogy mondtuk, egy rabszolga nagy hatalmat kapott, és nagy volt a felelőssége is. Emlékeztek még Ábrahámra? Ábrahámnak volt egy szolgája, egy rabszolgája. Az **1Mózes 24:2**-ben azt mondja az Ige, hogy Ábrahám szólt az ő háza öregebb szolgájának, aki őneki mindenében gazda volt. Tehát itt rabszolgáról beszél, és azt mondja, a rabszolga mindene fölött gazda volt, tehát uralkodott a teljes vagyona fölött. Tehát ő csupán egy szolga, mégis uralkodik minden fölött, ami az Ábrahám tulajdona volt.

Hadd mondjak el most neked valamit: Ábrahám nagyon-nagyon gazdag volt. És ez a rabszolga uralmi pozícióban volt, tehát uralkodott, rendelkezett mindene fölött, amije csak volt Ábrahámnak. Miért? Mert ő egy hatalommal felruházott rabszolgája volt. Sajátságosan mondja így: Ábrahám mondta a háza öregebb szolgájának, aki az ura minden gazdagsága felett hatalomban volt: - Akarom, hogy tegyél valamit értem. Menj, és találj a fiam, Izsák számára feleséget. És az **1Mózes 24:10**-nél már ezt olvassuk: és vett a szolga 10 tevét az urának tevéi közül, és elindult. Mert az ő urának minden gazdagsága az ő kezében volt. Felkelt tehát, és elment Mezopotámiába, és vitt magával rengeteg ezüstöt és aranyat és Ábrahámnak nagyon sok gazdagságát, és elindult Mezopotámiába, Nákhor városába. Nagyon érdekes ez, mert ő egy rabszolga volt, és Ábrahám oly mértékben megbízott benne, hogy az egész háza, az összes gazdagsága fölött ő uralkodott. És rábízta azt, hogy elmenjen egy másik földre, egy idegen országba az arannyal és az ezüsttel és a gazdagsággal. Eltűnhetett volna a napnyugtakor, és soha nem jöhetett volna vissza, leléphetett volna a nagy gazdagsággal, de ő egy rabszolga volt.

Most egy olyan időben élünk, amikor Isten anyagi bőséget fog háza népének, vagyis az Ő népének biztosítani. A kérdés nem az, hogy Isten megadja-e majd az anyagiakat. A kérdés csak az, megbízhat-e benned, hogy azt teszed majd ezzel a pénzzel, amit Ő akar, hogy Isten királyságának céljára fogod-e költeni. Látod, ő egy rabszolga volt. Ábrahám házán uralkodott, és nagy volt az ő hatalma. Ábrahámnak minden vagyona, mindene, amije csak volt Ábrahámnak, az ő kezében volt. És olyan kapcsolatban állt Ábrahámmal, mintha egy örökös lett volna Ábrahám házában. Neked is ilyen kapcsolatba kell kerülnöd Jézus Krisztussal, a te Uraddal, ami a kezdőpontja mindannak, amiről beszélünk, Ő azt akarja, hogy ilyen szintű elkötelezettség legyen benned iránta, hogy az Ő rabszolgájává válj. Tudod, pontosan ilyen kapcsolatra vágyik Jézus Krisztus veled. Nagyon jelentőségteljes volt a fül átszúrása. Mert ez azt mutatta, azt jelentette, hogy az a szolga attól a naptól fogva örökre az övé volt, élete végéig az ő füle csakis az ő mestere hangjára volt kihegyezve. Soha többé nem volt füle a saját vágyainak teljesítésére, a saját dolgaira, amit saját maga szeretett volna, vagy akart volna. Csakis egyetlen egy hangra volt már füle.

Emlékeztek még arra a történetre, hogy volt egy kiskutya, aki várt a gazdája hangjára? Túl fiatalok vagytok még ehhez. Nem ismeritek a történetét a kiskutyának, aki mindig az ő gazdijának a hangjára várt. És csak arra volt kihegyezve a füle. Csakis egy dolgot várt, egy dolgot hallott. A **3Mózes 8**-ban egy nagyon érdekes dolgot látunk meg a papokkal kapcsolatban. Amikor fölszenteltek egy papot, az ő fülére vért és olajat tettek. Vér volt az ő fülén. Annak a rabszolgának, akinek átfúrták a fülét, hiszen odaállították egy ajtófélfa elé, és átütötték a fülét, tehát vér folyt a füléből. És ez a vér az, ami megkülönböztet bennünket. Megszentel bennünket, és meg is különböztet bennünket, az olaj pedig fölken bennünket. Kell, hogy az Ő céljaira el legyünk különítve. Ez az elszánás, vagy odaszántság. Az olajat pedig utána föltették a fülre, tehát megkenték a papok fülét olajjal, hogy csakis az ő Mestere hangját hallja meg. Isten ki akarja nyitni a füled, és meg akarja azt kenni. És teljesen tisztán, világosan és folyamatosan meg fogod tudni hallani az Ő hangját. De ehhez először el kell kötelezned magad, hogy az Ő rabszolgájává akarj válni. És ez nem egy olyan könnyed dolog, hogy: Jó, akkor megteszem. Ez azt jelenti, hogy az egész életed odaadod erre, az Úr számára és céljaira. Mindaz, ami vagy, mindazt, ami a birtokodban, a tulajdonodban van, átadod Neki.

Jézusnak pontosan ilyen kapcsolata volt az Ő Atyjával. Nagyon érdekes az **Ésaiás 50**-ben a **4**-es vers azt mondja: *Az Úristen bölcs nyelvet adott nekem* - tehát prófétikusan Jézusról beszél ez –, *hogy tudjam erősíteni a megfáradtat beszéddel, fölserkenti minden reggel, fölserkenti fülemet, hogy meghalljam Őt, miként a tanítványok*. Ez prófétikusan Jézusról beszél, azt mondja az 5-ös vers: *Az Úristen megnyitotta a fülemet.* Fölserkenti minden reggel a fülemet, megnyitja a fülemet, hogy halljak. Tehát ezt mondja az **5**-ös vers: *Az Úristen megnyitotta fülemet! Mert nem voltam engedetlen, hátra nem fordultam.* Tehát ez itt a fő dolog: Isten beszél hozzánk, de akkor ne fordítsunk hátat Neki. Ne engedetlenkedjünk! Jézusról beszélt ez az Ige, egy odaszántságról beszél az Ő Atyja felé. A **Filippi 2:7**-ben azt mondja: *Hanem önmagát megüresítette, szolgai formát vett föl, emberekhez hasonlóvá lett.* Tehát itt a „dülosz” szót használja, ami a „rabszolga” kifejezés. Ez volt a kulcs Jézus Krisztus kapcsolatában az Ő Atyjával. És az apostolok kapcsolatában is ez volt a kulcs Jézus Krisztushoz. Mert újra és újra azt mondták: Én, az Úr rabszolgája. Jakab azt mondta: Én, az Úr rabszolgája. Pál is azt mondta: Én, az Úr rabszolgája. Ezek az alapok, először is, az első dolgok.

A **Róma12:1**-ben arra bátorít bennünket Isten, hogy szánjuk oda a testeinket élő, szent, Istennek kedves áldozatul. Mit jelent ez? Hogy teheted meg te ezt? Mit jelent ez pontosan? Ez azt jelenti, hogy a mi templomunkat, ami a testünk, a Szent Szellem temploma, ezt odaszánjuk Istennek, hogy exkluzív módon Ő használhassa csak. Az Ő saját céljaira, arra, amire Ő akarja használni. Tudod, amikor az ószövetségben felszenteltek egy templomot, ez nagyon-nagyon jelentőségteljes dolog volt Izrael számára. Nagyon fontos volt, hogy ez az megszentelés megtörténjen. Amikor Mózes befejezte a szent sátor építését, és már készen állt arra, hogy használják, azelőtt fel kellett szentelnie azt az Úr számára. És amikor ezt tette, amikor felszentelte a szent sátort ott, a pusztában, és odaszánta ezt az Úrnak, tehát felajánlotta ezt az Úr számára, nagyon érdekes dolgok kezdtek történni.

**3Mózes 9:6** *És monda Mózes: Ez a dolog, amelyet az Úr parancsolt: cselekedjétek meg, és megjelenik néktek az Úr dicsősége*.

És azt a parancsot kapták, hogy építsék föl ezt a szent sátrat, és aztán pedig azt, hogy öt áldozatot áldozzanak az Úrnak. Öt áldozatot. Építsék meg ezt a szent sátrat, és ahogy fölszentelik ezt, öt áldozatot áldozzanak az Úrnak. Ma nem tudjuk átvenni ezt a témát, van egy külön tanításunk erről az öt áldozatról. Mindennek jelentősége van. Szimbolikusan jelenti ez azt, hogy átadjuk magunkat az Úrnak teljesen. És amikor ezt megtették, a következő dolog történt.

**3Mózes 9:23-24** *És beméne Mózes és Áron a gyülekezetnek sátorába, azután kijövének és megáldák a népet, az Úrnak dicsősége pedig megjelenék az egész népnek*. (**24**) *Tűz jöve ugyanis ki az Úr elől, és megemészté az oltáron az égőáldozatot és a kövérségeket. És látá ezt az egész nép, és ujjongának és arcra esének.*

És látta ezt az egész nép, és ujjongtak, és arcra estek, mivel Isten dicsősége és Isten tüze lejött, megjelent. Azt mondta az Úr Mózesnek, hogy: Ha te ezt megteszed, ha odaszánod az Úr számára, és megszenteled ezt, áldozatokkal, az én dicsőségem le fog erre szállni. És a dicsőségem meg fog jelenni. És nagyon sok évvel később, amikor Salamon király lett, az első dolog, amit elkezdett megtenni az Úrnak, hogy áldozatokat kezdett áldozni az Úr számára, és aztán megépítette az Úr templomát, és abban is áldozni kezdett.

**2Krónika 1:6** *És áldozék ott Salamon a rézoltáron az Úr előtt, mely a gyülekezetnek sátorában volt, áldozék azon ezer égőáldozatot*.

Tehát áldozatokat hozott az Úrnak. És az Úr válasza mindenre az volt, hogy: Élő kapcsolatom lesz veled. Ez volt az Isten válasza. Már a következő (**7**) versben ezt olvassuk: *Azon az éjszakán megjelent Isten Salamonnak*. Akarod, hogy Isten megjelenjen neked? Nem kell, hogy ezer áldozatot áldozz az Úrnak ezért! Az Úr megjelent neki. Isten megalapozta a kapcsolatot vele. És nem csak ennyi történt. Azt mondta neki: Salamon, bármit, amit csak akarsz, kérhetsz tőlem, és megadom neked. Mennyire elképesztően fantasztikus bizalom ez! És mekkora nagy hatalom, amit adott neki Isten. Azt mondta neki Isten: *Bármit, amit csak akarsz, kérhetsz tőlem, és megadom neked*. *És mit kérsz? Mit tegyek veled? Mit tegyek neked?* Az Úr megjelent neki éjszaka.

Salamon tudott valamit, amit kevés keresztény ismert még meg. Kevesen tudják, amikor még teljesen odaadjuk magunkat Istennek, akkor Isten élő kapcsolattal reagál felénk vissza. Éjszaka megjelent neki, és ismerjük a történetet. Tizenhét éves volt még csupán Salamon, és nem tudta, hogyan uralkodjon. És azt mondta: Uram, adj nekem bölcsességet, hogy bölcsen uralkodhassak. És azt mondta neki az Úr, hogy: *Mivel bölcsességet kértél, és nem gazdagságot, hogy helyesen, megfelelően vezethesd ezeket az embereket, ezért ennek tetejébe még adok neked gazdagságot is, mert most már bízhatok benned, hogy megfelelően fogod kezelni azokat a dolgokat, amelyeket adok neked, mert az én rabszolgámmá lettél.*

Leszállt Isten dicsősége, leszállt Isten tüze a templomba. Mindent befejezett, amit az Úr mondott neki az Úr háza építésével kapcsolatban. Odaszánta, felajánlotta az aranyat, az ezüstöt, és mindent felszentelt az Úr számára. És a templomi eszközöket is. És leszállt az Úr dicsősége. Olyan mértékben ereszkedett le, jelent meg az Úr dicsősége, hogy a papok nem bírtak megállni a szolgálatban. Az Úr dicsősége betöltötte a templomot, betöltötte az egész házat. Akarod, hogy a te templomodat is betöltse Isten dicsősége? Nem tudjátok, hogy a ti testetek a Szent Szellem temploma? Szükségünk van erre a fajta odaszánásra az Úr iránt. „*Add át nekem magad élő, szent áldozatul, és megjelenek neked az én dicsőségemben. És elkezdem megalapozni a kapcsolatot veled*.” Nagyon-nagyon érdekes ez. Nem tudjátok, hogy ti az élő Isten templomai vagytok?

Isten azt mondta Mózesnek: Ha megteszed ezt, leszáll az én dicsőségem. És megtette, és le is szállt Isten dicsősége. Tehát ahhoz, hogy halló fület kapjunk az Úrtól, oda kell szánni magunkat, az életünket az Úrnak. És ez az első lépés, hogy rabszolgáivá válunk az Úrnak. Jézus azt mondta a **Máté 16:25**-ben: *Aki meg akarja tartani az életét, elveszíti azt. Aki pedig elveszíti az életét én értem, megtalálja azt*. Ez az életünk teljes, tökéletes átadása az Úrnak. És ez az alapja annak, hogy hogyan fejlesszünk ki egy olyan kapcsolatot az Úrral, hogy napi szinten Vele tudjunk járni. Mindannyian tudni akarjuk, hogyan halljunk Istentől. Akarjuk tudni az összes technikáját ennek, akarjuk, hogy Isten megjelenjen nekünk, de ezt nem akarjuk meghallani. De ha ezt megfelelően a helyére tesszük, akkor a többi automatikusan jön az életünkben, és el fog jönni. Ha ezt helyrerakjuk, akkor elkezdünk majd hallani az Úrtól.

Különösen a karizmatikusak elég rosszak ebben, mert akarják Isten áldásait, de a feltételek betöltése nélkül. Anélkül, hogy megfizetnék az árát. Anélkül, hogy átadnák, hogy odaszánnák az életüket az Úrnak. És az életünk teljes odaszánása az az alapvető fundamentum, vagyis alap, ami nélkül nem megy. Jézus azt mondta: *Mert ahol a kincsetek van, ott van a szívetek*. Ez nagyon érdekes. Miben van a kincsünk? Hol van a te szíved? Ott van pontosan, ahol a kincsed van. És tudod, hogy mi ez? Ami leköti az idődet, a figyelmedet, amit mindenek elé helyezel. Ha meg akarod hallani Isten hangját, és Vele akarsz járni, akkor teljesen át kell adni magad, oda kell szánnod magadat Neki. Másodsorban pedig kell benned lenni egy vágynak, ki kell fejlesztened magadban egy vágyat és egy éhséget, hogy ezt meglásd az életedben. Éhezned kell erre! Vágyakoznod kell erre! Ez nem történik meg azokkal személyekkel, akik olyan lazán veszik ezt az egészet. Ez egy küldetés! Kell lennie benned egy szent elégedetlenségnek azzal, amilyen szinten állsz most. Legalább is azt illetően, hogy milyen most a kapcsolatod. Kell, hogy éhezzünk és szomjúhozzunk az igazságra!

Jézus azt mondta, hogy: *Áldottak azok, akik éhezik és szomjúhozzák az igazságot, mert megtalálják azt*. Mennyire fontos neked? Mennyire éhezel erre? Mennyire vágyakozol erre? Az fogja meghatározni, hogy milyen szinten, és mennyire jól fogsz hallani az Úrtól. Tudod, a pszichológusok elmondják nekünk, hogy azokra a dolgokra emlékszünk csupán, amelyek fontosak számunkra. Gondolkodj el ezen! Igazából arra emlékszel csupán, ami nagyon fontos neked. Nagyon gyorsan megtanuljuk azokat a dolgokat, amelyek fontosak számunkra, mert akkor érzelmileg is reagálunk azokra a dolgokra, amelyek számítanak nekünk. Azokra mindig emlékszünk. Ez egy tény. Ez egy valós igazság. És ha számodra fontos megismerni az Úr hangját, és hallani az Úr hangját, akkor ennek ennyire fontosnak kell lennie számodra.

A retikuláris aktiváló rendszerről - RAS, ami az agy funkcióját jelenti -, szeretnék egy kicsit erről beszélni nektek. Isten az elménk részébe beépített egy olyan funkciót, ami képes kiszűrni a számunkra nem fontos információt. És arra fókuszál, vagy koncentrál, ami fontos és jelentőségteljes a számunkra. Ez a retikuláris aktiváló rendszer az agyunkban, röviden RAS. A szelektív hallás – és mindannyian valamilyen szinten rendelkezünk szelektív hallással – tulajdonképpen nem más, mint egy agyi funkció. Egyszerűen csak azt hallod meg, ami fontos számodra. Ezért van az, hogy a feleséged beszél hozzád órákon keresztül, és csak úgy átmegy az agyadon, és nem is emlékszel egy szóra sem. Ez az agynak egy funkciója. Azt hallod meg, ami fontos számodra. És lehet, hogy tíz percen keresztül beszél hozzád valaki, és egy szóra sem emlékszel abból, amit mondott neked. Megtapasztaltad már ezt? Biztos, hogy tapasztaltál te is ilyet. Ha valami nem volt fontos a számodra, akkor szelektív hallásod volt.

Tegyük fel, hogyha valaki reptéren lakik, – hányan laktok reptéren, vagy vasúti sínek mellett? – a zajt egy idő után egyszerűen már nem is hallod meg. A retikuláris aktiváló rendszer kiszűrte számodra, tehát szelektív lett a hallásod azon a téren. Valaki meglátogat téged az otthonodban, és azt mondja neked: Hogy bírod ki ezt a hatalmas zajt? Te pedig már meg sem hallod annak a repülőnek a zaját, mert ez egy funkciója az agynak, hogy egyszerűen képes kiszűrni a nem fontos dolgokat. Ha az agyad, az elméd elhatározza azt, hogy van valami, ami fontos számodra, mint például egy anya számára a kisbabájának a sírása, ez a RAS azonnal bekapcsol, és azonnal közvetíti feléd azt a hangot. Ami értékes, fontos a te számodra, ami lehet egy gondolat, lehet egy ötlet, lehet egy elképzelés, vagy bizonyos hangok vagy képek vagy érzések, amelyek fontosak és jelentőségteljesek számodra, akkor a te RAS-od azonnal figyelmeztetésre kerül. És minden olyan információt közvetít feléd, a te elméd felé, ami fontos neked.

(A RAS rendszerének működéséről az alábbi honlapon találunk leírást: http://kajarikbela.hu/programozzuk-at-az-agyunkat-celjaink-elerese-erdekeben/)

Az egyik dolog, amit meg kell értenünk, hogy az emberek így mondják: Isten szól a te szellemedhez. Igen, ez igaz, de a szellemeden keresztül kell az elmédbe sugároznia, mert ha nem így tenné, nem értenéd meg, hogy mit mond neked. Mi nem csak szellem vagyunk, és nem szabad, hogy szétválasszuk a szellemünket a lelkünktől és a testünktől. Mert láthatatlan, és szinte alig észrevehető összekapcsolódásban és egybeolvadásban vannak ezek. Van egy nagyon furcsa elképzelésük a keresztényeknek, hogy a lelkünk és testünk az rossz. De csupán csak az ó-természetünk, a régi természetünk az, ami rossz. A lelkünk és a testünk az jó. Oda kell szánnunk az Úrnak, oda kell szentelnünk Isten céljaira. A te szellemed a lelkeden és a fizikai testeden keresztül nyilvánul meg. Az agyadon keresztül is. Amit a szellemedben érzékelsz, az átküldésre, továbbításra, vagy sugárzásra kerül a lelked és a tested számára. Tehát ami a szellemedbe jön inspiráció, az az agyadon, vagyis az elméden keresztül jön elő egy gondolat formájában, és egy megértés lesz ebből.

Ez egy ismeretet hoz. Így aztán nagyon fontos, hogy megértsük ezt, mivel néhány embernek az elméje olyan, hogy nem nagyon tudnak koncentrálni. Ez azt jelenti, hogy ha Isten beszél hozzád, még akkor is, ha néha nagyon erőteljesen beszél is hozzád a szellemedben, a szellemed nagyon nehezen tudja ezt az elmédhez közvetíteni, és az elmédnek ilyenkor nincs mibe belekapaszkodnia, tehát nincs egy horgony, amibe belekapaszkodhat. Ezért van az, hogy a beszűkült elméjű emberek Isten elé limiteket, korlátokat helyeznek. A beszűkült gondolkodású embereknek, amikor Isten valamit szól hozzájuk, és át akarja sugározni ezt az elméjükön keresztül, egyszerűen képtelenség megérteniük. Mert az elme nem képes megérteni azt, amit Isten mond a szellemhez. És igaz az a mondás, hogy vehetsz egy aranyhalat, és behelyezheted azt egy gömb-akváriumba, és csak annyira képes megnőni, amennyire a környezete megengedi azt számára. De ha veszed ugyanazt az aranyhalat, és behelyezed azt egy medencébe, akkor sokkal nagyobbra nő. Tehát a környezete határozza meg, hogy milyen naggyá tud nőni.

Az elméd szerepe nagyon-nagyon fontos. Amikor te elhatározod, hogy Isten hangjának meghallása minden másnál fontosabb és lényegesebb, akkor azonnal ráállsz erre az elméddel, és az elkezdi közvetíteni, ami a szellemedből jön. A szellemed mindig meghallja Istent, de az elméd megakadályozhatja ennek közvetítését vagy továbbítását. Tehát ez egy nagyon fontos dolog. Ugyanazzal az intenzitással elkezded majd meghallani Isten hangját, mint ahogy az édesanya meghallja a kisbabájának a hangját. A RAS egy természetes funkciója az elmének, és arra lett megalkotva, hogy figyelmeztessen bennünket. Mint ahogy a természetes dolgokban is, ha elhatároztuk, hogy bizonyos dolgok fontosak a számunkra, ugyanúgy a szellemi dolgokban is, amik fontosak számunkra, azokat meg fogjuk hallani, azokat ki fogjuk szűrni. Neked kell eljutnod arra a pontra, amikor ténylegesen elhatározod magadban, hogy mi a fontos neked, mi a lényeges számodra, mi a célod. Mi az életed igazi célja, mi a lényege a küldetésednek.

Őszintén, sok karizmatikus ember úgy gondolja, számára a szolgálat Isten elhívása az életére. Hányan tudjátok azt, hogy Istent nem annyira érdekli az „Isten elhívása” az életeden. Számára ez egy nagyon alacsony szintű prioritás. Hallotok most engem? Ezt helyre kell tennünk. Isten számára ez nagyon alacsony szintű prioritás. De az Ő legfőbb prioritása, vagyis ami a legfontosabb a számára az az, hogy megtanulj Ővele együtt járni. Mert nem fog ez működni, ha nem tesszük helyre. Csak egy újabb hivatás lesz számodra az Istennel való járás, de nem fog működni ez a kapcsolat, ha nem az elsődleges prioritás, vagyis a legfontosabb dolog ez az életedben, hogy meghalld az Ő hangját, mert akkor ez nem fog működni. Mert Isten számára a legfontosabb prioritás, amire elhívott téged, a legdöntőbb dolog, hogy elkezdj Ővele együtt járni, meghalld az Ő hangját, meglásd Őt. Hányan tudjátok azt, hogy amikor a mennyben leszünk, már nem lesz „Isten elhívása” az életünkön.

Emlékeztek még Akháb történetére? Emlékeztek még Mikeás prófétára, hogy mit látott ő a mennyben Isten a trónja előtt? Isten azt kérdezte: *Ki fogja megcsalni és becsapni Akhábot, hogy elmenjen a csatába, és meghaljon abban?* És jött egy hazug szellem, aki azt mondta: *Majd én megcsalom a prófétákat, és hazugság szellemét adom a próféták szájába*. Miért történt ez? Hogy jutott Akháb egy ilyen helyzetbe? Úgy, hogy nem szánta oda magát Istennek. Azt akarta hallani Istentől, amit ő maga akart. Igazából nem is Istentől akart hallani. Csakis akkor akart Istentől hallani, amikor azt mondta Isten neki, amit ő maga is akart. Amikor összhangba került Isten szava azzal, amit ő akart az életében, akkor elfogadta azt. Most itt hadd álljak meg egy pillanatra, mert nagyon sok karizmatikus keresztény van ugyanebben a helyzetben. Csak azt akarják meghallani Istentől, amit ők akarnak meghallani, amit ők éreznek. Mi történik? És most nagyon egyenes leszek veletek.

Elmegyünk egy olyan összejövetelre, ahol egy prófétai jelenlét van, és ott ülnek az összejövetelen az emberek, és azt mondják: Istenem, erősítsd meg számomra ezt a dolgot! Beszélj hozzám! És a próféta azonnal érzékeli ezt. Mert nagyon könnyű érzékelni azt, ami benned van, és kijöhet az úgy, hogy elkezd prófétálni feléd. De amit ő prófétált abban a pillanatban, az csak a te szíved vágya, a te szíved szándéka, nem más, nem Isten gondolatai, hanem az, amit a te saját szíved kíván. Figyeljetek most rám! Soha ne menj el úgy egy összejövetelre, hogy azt mondod: Istenem, erősítsd meg számomra, amit én akarok! Mert valaki ezt érzékelni fogja szellemben, mivel a szellemed sugároz mindent, amit gondolsz, amit érzel. A vágyaidat, mindent. Folytonosan sugárzod a szellemvilágban. És a prófétálásra érzékeny emberek azonnal érzékelik. Azért ne menj így az alkalomra, nehogy megtörténjen - mert ez megtörténhet -, hogy Isten azt mondja neked: Oké legyen, ha ez az, amire mindenáron vágysz. Sokszor előjöhet ez úgy, mint egy prófétikus kijelentés. Mégsem Isten terve ez, vagy célja az életed számára.

Nagyon csendben vagytok most, de mondtam nektek már az elején, hogy nagyon-nagyon egyenes leszek veletek. Mert túl sok hamis dolog van ott kint, és túl sok mindent elrontanak az emberek, túl sok mindent elrontanak. Ott ülhetsz egy összejövetelen, mint amilyen ez is, és elhangzik: Most prófétálni fogunk emberek felé, és ott ülsz, és a te saját szívedben azt akarod, amit te akarsz, és a szíved nem afelé fordul, amit Isten akar igazán, hanem amit te akarsz. És azt elkezded sugározni magadból. Ötleteket, elképzeléseket. És én elkezdek imádkozni érted, és amit ebből, mint ismeretet összegyűjtök és érzékelek a szellememben, az az, amit te sugárzol ki magadból. És lehet, hogy úgy jön ki belőlem, mint egy prófétai kijelentés számodra. Más szavakkal: a prófécia azt mondja el, hogy mi van a te szívedben. Mert te így gondolkodsz, erre vágysz. És ez mégsem az „azt mondja az Úr” típusú prófécia. És mégis prófétai kifejezésként jöhet ki.

És látod, Akháb is így volt. És nagyon erőteljes lehet sokszor az az elvárás, hogy egy megerősítést akarsz arra, amit te szeretnél. Ezért kell jönnöd úgy az Úrhoz, hogy azt mondd: Istenem, csak azt akarom, amit Te akarsz az életemre! Ne az én akaratom, ne az én vágyaim, hanem a Tiéd legyen meg! Amit Te terveztél a számomra, amit Te határoztál el a számomra! Minden mást félreteszek az életemben, csakis Téged akarlak a szívemben, és senki mást! Akkor elhiheted azt, hogy Istentől jövő prófécia fog elhangozni az életed felett. És nagyon eltérő ez a két prófécia. Az egyik a te saját szíved vágyait fejezi ki, a másik pedig Isten szívének a vágyait. És nehezen tudnak az emberek különbséget tenni a kettő között. Ezért kell Istenhez úgy jönnöd, hogy teljes mértékben odaszánod magad, és azt mondod Istennek: Istenem, én odaadom magam Neked. Leteszem az életemet eléd. Ezt a templomot, az én testemet odaadom Neked. Odaszentelem magam Neked, és amit Te akarsz az életemre, azt akarom én is! Uram, válassz Te számomra! És akkor egy tiszta dolgot hallhatsz Istentől.

De látod, Akhábnak félrevezetésben lett része, becsapottságba került a hazugság szellemén keresztül. És ez félre vitte őt. Határozd el magad, hogy Isten rabszolgájává akarsz válni. Hol van a te szíved? Nagyon fontos ez! Kell, hogy az életed küldetése az legyen, hogy Istennel akarj járni! Ne a szolgálat legyen az életed küldetése, hanem Istennel való járásod! A hallás még nem elég, nagyon fontos, hogy ezt meg is cselekedjük, amit hallunk. Ahhoz, hogy nyitva tartsuk ezt a tiszta vonalat Isten felé. Akinek van füle a hallásra, hallja, amit mond Isten Szelleme a gyülekezetnek**.**

**Jelenések 2:11** *Akinek van füle, hallja, mit mond a Szellem a gyülekezeteknek. Aki győz, annak nem árt a második halál.*

Minden képességed megvan arra, hogy hallj Istentől, mindannyiunknak megvan a képessége. Ha te újjászülettél, megvan a képességed arra, hogy hallj az Úrtól a szellemvilágban. Ha újjászülettél. Azonban ezt a képességet fejleszteni kell! Fejleszteni kell ezt a képességet, mert ez egy olyan dolog, amit tanulni lehet. Megvan benned a képesség, a lehetőség, de a halláskészség képességét fejleszteni kell! Hadd mondjam el azt, hogy amikor egy próféta prófétál az életedre, bármit is prófétál, elképzelhetően mind a kettő helyes. Tehát vagy a te szíved vágyait fogja prófétálni, vagy pedig Isten szívének a vágyait fogja prófétálni. Nem a próféta téved, hanem a te motivációd, szándékaid, indítékaid helytelenek. Oké? Ezt azért tisztázni akartam.

Hogyan válhatunk szabaddá a süketség szellemétől? Úgy, hogy megtérünk minden engedetlenségből, és abból, amit mi magunk akartunk olyan dolgokkal kapcsolatban, amikor a múltban engedetlenek voltunk az Úr szava iránt. Amikor Isten szólt hozzád, és egyszerűen nem tetszett neked, nem akartad azt, és nem követted azt. Vagy lehet, hogy azt gondoltad: Lehet, nem is Istentől van, ezért nem is engedelmeskedtél, és nem tetted meg azt. Egyszerűen csak meg kell, hogy térj ebből! Hogy megtörhesd az életed felett a süketség szellemét. Meg kell, hogy térj! Jöjj Isten elé úgy, hogy teljesen legyél őszinte az Úr felé, és kérdezd meg Őt! Én most nem arra kérlek téged, hogy menj végig születésedtől fogva az életeden, és szándékosan keresgéld, hogy hol hibáztál, vagy hol nem engedelmeskedtél, hogy minden gombostűt találj meg. Nem így működik ez a dolog! Hanem kérd meg az Urat, hogy mutassa meg ezeket a területeket. Amikor Ő szólt hozzád, és elengedted azt, és nem tetted meg, és újra akartál az Úrtól hallani, az Úr újra szólt hozzád, és már ötször, hatszor szólt hozzád, és tele vagy próféciákkal, de egyiknek sem engedelmeskedtél. És az Úr egy idő után azt mondta: Ennyi! Nincs tovább! És elkezdett bejönni a süketség szelleme.

Meg kell, hogy térjünk ebből! Komollyá kell, váljunk az Úr előtt! Ezen a héten arra kérlek titeket, hogy töltsetek időt az Úrral, az Úr előtt, és térjetek meg ezekből a dolgokból! Természetesen vannak dolgok, amiket nem lehet visszacsinálni, mert az arra az időre vonatkozott, és már az elmúlt. És már nem tudod visszacsinálni azt, ami megtörtént. De van olyan dolog, aminek ha most elkezdesz engedelmeskedni, akkor azt még vissza lehet csinálni. Isten sok mindent mondott a múltban, aminek már az időtartama lejárt. Azonban még akkor is meg kell térned azokból a dolgokból! És ha teljesen őszintén gondolod az Úrral való járásodat, és az életed küldetésévé teszed ezt, akkor először is ezt helyre kell tennünk, és rendbe kell hoznunk. Nagyon sokszor jól hallók vagyunk, de nem jól cselekvők. Ez pedig a süketség szelleméhez vezethet szellemileg. Tehát meg kell térnünk minden engedetlenségből ezen a területen.

Másodsorban pedig – hadd mondjam el: amikor már megtértél ebből, akkor ne csináld azt, hogy újra és újra megtérsz mindig. Egyszer térj meg, az Úr megbocsátott neked, aztán vesd a hátad mögé, és többé ne emlékezz meg arról! És zárd le azt a dolgot! Vesd a hátad mögé, és kezdj egy újat az Úrral! Kezdd el újra, elölről! Kezdd el úgy, hogy odaszánod magadat az Úrnak! Odadedikálod, odaszánod magad, az életed Istennek, a templomodat odaadod, odaszenteled az Úrnak, és elhatározod magad, hogy az Ő rabszolgájává válsz. Ha ezt az odaszánást megteszed, és azt mondod: - Uram, mostantól fogva a Te hangod számára lesz a fülem, az én szívem Feléd lesz engedelmes! – akkor rendben lesz. És nem fogod mindig jól csinálni, időnként el fogsz bukni, és tévedni fogsz, de út közben is megtérhetsz ezekből. Ami fontos: a szíved hozzáállása, motivációja vagy indítékai, amikor azt mondod: Istenem, én elszánom magam, hogy a Te rabszolgáddá válok. A Biblia azt mondja a Jelenések könyvében: Az utolsó időkben az Úr rabszolgáit Isten fogja elpecsételni az ő homlokukon. És ez Isten védelmének pecsétje lesz. Hogy az utolsó időket túléljék. Azt mondja az Ige, hogy: Jön majd az ítélet, és azt mondja az angyalnak: Várj még, el kell pecsételnünk az Úr rabszolgáit az ő homlokukon, hogy megmentsük őket! Nagyon fontos, hogy elhatározzuk magunkat, hogy az Úr rabszolgáivá válunk.

És ez nem egy olyan dolog, amit egy összejövetelen meg tudsz tenni. Hidd el nekem! Ez egy olyan dolog, amiben te magad az Úr elé mész, átgondolod ezt, mit foglal ez magában, milyen dolgokat követel ez meg? Jól átgondolva jössz az Úr elé, és teljesen őszintén. Amikor odaszánod, és fölszenteled, vagy odaszenteled a templomodat az Úrnak. Odaszánod, vagy odaszenteled az életed az Úrnak! Mikor azt mondod: Uram, én elérhető vagyok számodra! A hét mind a hét napján. Az év mind a 365 napján. Mindaz, ami vagy, mindaz, ami a tulajdonod, mindaz, ami a tiéd, tudod, hogy csak sáfár vagy azok fölött. Mert minden a te Mesteredé. Mint ahogy Ábrahám szolgája minden fölött uralkodott, és uralma volt, de mégsem az övé volt, hanem a mesteréé. Ő csak jó sáfár volt. Így kell letennünk az életünket, és ettől a ponttól kezdhetünk egy újat. És ez megtöri a süketség szellemét az életünk fölött, és újra képes leszel hallani az Úrtól. És amikor hallasz, kérj az Úrtól kegyelmet, hogy megfelelőképpen reagálhass erre, és hogy engedelmes lehess annak, amit Ő mond. Ha megteszed ezeket, akkor megfelelő fundamentumot, alapot vetsz az életednek.

Ford.: Gégény Éva